62019TJ0825_RES
Kawżi magħquda T‑825/19 u T‑826/19
Tazzetti SpAuTazzetti SA
vs
Il‑Kummissjoni Ewropea
Sentenza tal‑Qorti Ġenerali (L‑Ewwel Awla Estiża) tat‑22 ta’ Marzu 2023
“Ambjent ‐ Regolament (UE) Nru 517/2014 ‐ Gassijiet fluworurati b’effett ta’ serra ‐ Reġistru elettroniku għall-kwoti għat-tqegħid fis-suq tal-idrofluworokarburi ‐ Impriżi li għandhom l-istess sid benefiċjarju ‐ Produttur jew importatur uniku ‐ Att li jikkawża preġudizzju ‐ Interess ġuridiku ‐ Ammissibbiltà ‐ Talba għall-adattament tar-rikors ‐ Inammissibbiltà ‐ Eċċezzjoni ta’ illegalità ‐ Interpretazzjoni ta’ regolament ta’ implimentazzjoni konformi mar-regolament bażiku ‐ Setgħa ta’ implimentazzjoni tal-Kummissjoni”
Rikors għal annullament – Persuni fiżiċi jew ġuridiċi – Interess ġuridiku – Neċessità ta’ interess reali u attwali – Evalwazzjoni fil-mument tal-preżentata tar-rikors – Rikors li jista’ jagħti benefiċċju lir-rikorrent
(ir-raba’ paragrafu tal-Artikolu 263 TFUE)
(ara l-punti 45, 49 sa 53, 111 sa 122)
Rikors għal annullament – Atti li jistgħu jiġu kkontestati – Atti preparatorji – Esklużjoni – Deċiżjoni tal-Kummissjoni li tagħti lil kumpannija d-dritt għall-allokazzjoni ta’ kwoti ta’ idrofluworokarburi u li tirrifjuta li tagħti dan id-dritt lil kumpannija oħra li għandha l-istess sid benefiċjarju – Atti li joħolqu effetti ġuridiċi awtonomi – Inklużjoni
(l-ewwel paragrafu tal-Artikolu 263 TFUE; Regolament (UE) Nru 517/2014 tal-Parlament Ewropew u tal-Kunsill)
(ara l-punti 75, 76, 87 sa 92, 96 sa 99, 104, 108)
Ambjent – Tniġġis tal-atmosfera – Tnaqqis tal-emissjonijiet ta’ gassijiet fluworurati b’effett ta’ serra – Regolament Nru 517/2014 – Allokazzjoni ta’ kwoti għat-tqegħid fis-suq ta’ idrofluworokarburi – Mekkaniżmu ta’ allokazzjoni bbażat fuq l-istabbiliment ta’ valuri ta’ referenza – Proċedura ta’ kalkolu mill-ġdid tal-valuri ta’ referenza – Regolament ta’ Implimentazzjoni tal-Kummissjoni li jikklassifika impriżi li għandhom l-istess sid benefiċċjarju ta’ produttur jew importatur uniku għall-finijiet ta’ dan il-kalkolu mill-ġdid – Kamp ta’ applikazzjoni
(Regolament Nru 517/2014 tal-Parlament Ewropew u tal-Kunsill, Artikolu 16(2) u (3); Regolament tal-Kummissjoni 2019/661, Artikolu 7(1))
(ara l-punti 138 sa 141)
Ambjent – Tniġġis tal-atmosfera – Tnaqqis tal-emissjonijiet ta’ gassijiet fluworurati b’effett ta’ serra – Regolament Nru 517/2014 – Allokazzjoni ta’ kwoti għat-tqegħid fis-suq ta’ idrofluworokarburi – Setgħa ta’ eżekuzzjoni mogħtija lill-Kummissjoni – Portata – Adozzjoni ta’ regolament ta’ implimentazzjoni li jemenda d-drittijiet tal-impriżi li jibbenefikaw minn allokazzjoni ta’ kwoti u li jittrasferixxu l-imsemmija kwoti – Nuqqas ta’ ġurisdizzjoni
(Artikolu 291(2) TFUE; Regolament Nru 517/2014 tal-Parlament Ewropew u tal-Kunsill, Artikoli 16(3), 17(2) u 18(1) u punt 1 tal-Anness VI; Regolament tal-Kummissjoni 2019/661, Artikolu 7(1))
(ara l-punti 154 sa 161, 165, 166, 184 sa 207, 210, 211)
Sunt
Fil-kuntest tal-ġlieda kontra l-emissjonijiet ta’ gassijiet b’effett ta’ serra, il-Parlament Ewropew u l-Kunsill tal-Unjoni Ewropea adottaw ir-Regolament Nru 517/2014 dwar il-gassijiet fluworurati b’effett ta’ serra (
1
), li jfittex li jillimita l-kwantitajiet ta’ idrofluworokarburi (HFC) imqiegħda fis-suq tal-Unjoni Ewropea. Konformement mal-imsemmi regolament, hija l-Kummissjoni Ewropea li għandha tiddetermina kwantità massima ta’ HFC li tista’ titqiegħed fis-suq tal-Unjoni kull sena u li, skont mekkaniżmu ta’ allokazzjoni bbażat, b’mod partikolari, fuq l-istabbiliment ta’ valuri ta’ referenza, talloka kwoti lill-produtturi u importaturi. F’dan ir-rigward, ir-Regolament jippreċiża li, fil-bidu, il-valuri ta’ referenza huma attribwiti lill-produtturi u importaturi li jkunu rrapportaw li qiegħdu fis-suq HFC bejn l-2009 u l-2012. Sa mill‑2017 u kull tliet snin wara, il-Kummissjoni għandha tikkalkola mill-ġdid dawn il-valuri ta’ referenza abbażi tal-medja annwali tal-kwantitajiet ta’ HFC li jkunu tqiegħdu fis-suq legalment mill‑1 ta’ Jannar 2015.
Skont il-kliem tar-Regolament Nru 517/2014, il-Kummissjoni hija inkarigata wkoll tistabbilixxi reġistru elettroniku għall-kwoti għat-tqegħid fis-suq ta’ HFC (iktar ’il quddiem ir-“reġistru HFC”). Bil-għan li jiġi żgurat il-funzjonament bla xkiel tal-imsemmi reġistru, il-Kummissjoni adottat ir-Regolament ta’ Implimentazzjoni 2019/661 (
2
).
Sabiex jiġu evitati kull evażjoni jew abbuż fl-allokazzjoni tal-kwoti ta’ HFC, l-Artikolu 7(1) tar-Regolament ta’ Implimentazzjoni 2019/661 jipprevedi inter alia li, sabiex jiġu kkalkolati mill-ġdid il-valuri ta’ referenza skont ir-Regolament Nru 517/2014, l-impriżi kollha li għandhom l-istess sid jew l-istess sidien benefiċjarji għandhom jitqiesu bħala produttur jew importatur uniku.
Fl-2008, Tazzetti SpA, kumpannija stabbilita skont id-dritt Taljan li tqiegħed HFC fis-suq tal-Unjoni, akkwistat kumpannija stabbilita skont id-dritt Spanjol li wkoll tqiegħed HFC fis-suq. Il-Kummissjoni informat lil din tal-aħħar u lil Tazzetti SpA, permezz ta’ ittri tas‑27 u tat‑30 ta’ Settembru 2019, kif ukoll tal‑20 ta’ Novembru 2019 (iktar ’il quddiem, meħuda flimkien, id-“deċiżjonijiet ikkontestati”), li, peress li dawn iż-żewġ impriżi kellhom l-istess sid benefiċċjarju, Tazzetti SpA biss setgħet, minn issa ’il quddiem, tirċievi kwoti ta’ HFC, konformement mal-Artikolu 7(1) tar-Regolament ta’ Implimentazzjoni 2019/661.
Billi qiesu li, bl-adozzjoni tal-Artikolu 7(1) tar-Regolament ta’ Implimentazzjoni 2019/661, il-Kummissjoni marret lil hinn mill-kompetenza tagħha, Tazzetti SpA u l-kumpannija akkwistata adixxew lill-Qorti Ġenerali b’żewġ rikorsi għal annullament tad-deċiżjonijiet ikkontestati. Insostenn ta’ dawn ir-rikorsi, ir-rikorrenti jsostnu li, filwaqt li l-kompetenza ta’ implimentazzjoni tal-Kummissjoni hija limitata għall-funzjonament bla xkiel tar-reġistru HFC, l-Artikolu 7(1), imsemmi iktar ’il fuq, emenda l-funzjonament stess tal-mekkaniżmu ta’ kwoti ta’ HFC stabbilit mir-Regolament Nru 517/2014.
Dawn ir-rikorsi ntlaqgħu mill-Ewwel Awla Estiża tal-Qorti Ġenerali li tippreċiża, f’din l-okkażjoni, il-portata tas-setgħa ta’ implimentazzjoni tal-Kummissjoni fil-kuntest tas-sistema ta’ allokazzjoni ta’ kwoti ta’ HFC stabbilita mir-Regolament Nru 517/2014.
Il‑kunsiderazzjonijiet tal‑Qorti Ġenerali
Il-Qorti Ġenerali tibda billi tikkonstata li, għall-kuntrarju ta’ dak li jsostnu r-rikorrenti, mill-kliem tal-Artikolu 7(1) tar-Regolament ta’ Implimentazzjoni 2019/661 jirriżulta b’mod ċar u mingħajr ambigwità li din id-dispożizzjoni tapplika għall-produtturi u importaturi kollha li jaqgħu taħt il-proċedura ta’ kalkolu mill-ġdid tal-valuri ta’ referenza, dan mingħajr ebda deroga prevista favur l-impriżi storiċi, jiġifieri dawk li, bħar-rikorrenti, ikunu rrapportaw li qiegħdu HFC fis-suq bejn l-2009 u l-2012.
Wara din il-kjarifika, il-Qorti Ġenerali teżamina jekk il-Kummissjoni, bl-adozzjoni tal-Artikolu 7(1) tar-Regolament ta’ Implimentazzjoni 2019/661, marritx lil hinn mis-setgħa ta’ implimentazzjoni mogħtija lilha permezz tar-Regolament Nru 517/2014 u l-Artikolu 291 TFUE (
3
). F’dan ir-rigward, il-Qorti Ġenerali tanalizza l-argumenti tar-rikorrenti li skonthom il-Kummissjoni kkompletat jew emendat ir-Regolament Nru 517/2014 fir-rigward, minn naħa, tad-drittijiet tal-impriżi li jibbenefikaw minn allokazzjoni ta’ kwoti ta’ HFC u, min-naħa l-oħra, tad-drittijiet tal-impriżi li jittrasferixxu l-kwoti ta’ HFC.
Qabelxejn, il-Qorti Ġenerali tfakkar, minn naħa, li mill-Artikolu 17(2) tar-Regolament Nru 517/2014 jirriżulta li s-setgħa ta’ implimentazzjoni tal-Kummissjoni hija limitata għall-funzjonament bla xkiel tar-reġistru HFC bħala strument li jservi għall-ġestjoni tal-kwoti, għat-tqegħid fis-suq ta’ HFC u għad-dikjarazzjoni, inkluża d-dikjarazzjoni ta’ tagħmir imqiegħed fis-suq. Min-naħa l-oħra, fejn is-setgħa ta’ implimentazzjoni tingħata lill-Kummissjoni abbażi tal-Artikolu 291(2) TFUE, id-dispożizzjonijiet tal-att ta’ implimentazzjoni li hija tadotta għandhom josservaw l-għanijiet ġenerali essenzjali tal-att leġiżlattiv u għandhom ikunu meħtieġa jew utli għall-implimentazzjoni tiegħu mingħajr ma jikkompletawh jew jemendawh, anki fl-elementi mhux essenzjali tiegħu.
F’dak li jirrigwarda d-drittijiet tal-impriżi li jibbenefikaw minn allokazzjoni ta’ kwoti ta’ HFC, il-Qorti Ġenerali tirrileva wkoll li, skont l-Artikolu 16(3) tar-Regolament Nru 517/2014, kull impriża, mifhuma bħala persuna fiżika jew ġuridika meqjusa b’mod individwali, li tkun qiegħdet legalment HFC fis-suq mill‑1 ta’ Jannar 2015 u li tkun għamlet id-dikjarazzjoni prevista għandha dritt għal valur ta’ referenza fl-okkażjoni tal-kalkolu mill-ġdid tal-valuri ta’ referenza kull tliet snin. Issa, billi jipprevedi li diversi impriżi li għandhom l-istess sid benefiċċjarju għandhom jitqiesu, taħt ċertu kundizzjonijiet, bħala impriża unika għall-finijiet tar-Regolament Nru 517/2014, l-Artikolu 7(1) tar-Regolament ta’ Implimentazzjoni 2019/661 emenda l-iskema stabbilita mir-Regolament bażiku tagħha, billi jżid kundizzjonijiet li ma humiex previsti f’dan tal-aħħar sabiex jiġi ddeterminat id-dritt tal-impriżi li jibbenefikaw mill-valuri ta’ referenza.
B’dan il-mod, il-Kummissjoni emendat ukoll l-iskema ta’ allokazzjoni ta’ kwoti ta’ HFC stabbilita mir-Regolament Nru 517/2014 (
4
), peress li l-produttur jew importatur uniku, fis-sens tal-Artikolu 7(1) tar-Regolament ta’ Implimentazzjoni 2019/661, huwa attribwit, abbażi tal-valur ta’ referenza uniku tiegħu, mhux biss il-kwoti ta’ HFC li jikkorrispondu għall-kwantitajiet ta’ HFC li huwa jkun qiegħed fis-suq qabel, iżda wkoll il-kwoti li jikkorrispondu għall-kwantitajiet ta’ HFC imqiegħda fis-suq mill-impriżi l-oħra li għandhom l-istess sid benefiċjarju, waqt li dawn tal-aħħar huma mċaħħda mid-dritt għal valur ta’ referenza tagħhom u għall-kwoti marbuta miegħu.
Konsegwentement, dawn l-impriżi tal-aħħar huma, fl-aħħar mill-aħħar, imċaħħda wkoll mid-dritt li jittrasferixxu l-kwoti ta’ HFC sa mid-dħul fis-seħħ tal-Artikolu 7(1) tar-Regolament ta’ Implimentazzjoni 2019/661, billi, skont ir-Regolament Nru 517/2014 (
5
), dan id-dritt huwa rriżervat għall-impriżi li jkunu bbenefikaw mill-allokazzjoni ta’ kwota abbażi ta’ valur ta’ referenza.
Minn dan jirriżulta li, billi adottat l-Artikolu 7(1) tar-Regolament ta’ Implimentazzjoni 2019/661, il-Kummissjoni emendat id-drittijiet li l-impriżi kkonċernati kienu jisiltu mir-Regolament Nru 517/2014 fir-rigward tal-benefiċċju ta’ valur ta’ referenza, il-possibbiltà li jiġu allokati kwoti tagħhom stess ta’ HFC, kif ukoll il-possibbiltà li jittrasferixxu l-imsemmija kwoti, billi bidlet, b’dan il-mod, il-funzjonament stess tas-sistema ta’ kwoti ta’ HFC.
Fid-dawl tal-premess, il-Qorti Ġenerali tikkonkludi li l-Kummissjoni ma kellhiex kompetenza tadotta l-Artikolu 7(1) tar-Regolament ta’ Implimentazzjoni 2019/661 u, konsegwentement, tannulla d-deċiżjonijiet ikkontestati meħuda abbażi tiegħu.
(
1
)	Regolament (UE) Nru 517/2014 tal-Parlament Ewropew u tal-Kunsill tas‑16 ta’ April 2014 dwar gassijiet fluworurati b’effett ta’ serra u li jħassar ir-Regolament (KE) Nru 842/2006 (ĠU 2014, L 150, p. 195).
(
2
)	Regolament ta’ Implimentazzjoni tal-Kummissjoni (UE) 2019/661 tal‑25 ta’ April 2019 li jiżgura l-funzjonament bla xkiel tar-reġistru elettroniku għal kwoti għat-tqegħid fis-suq ta’ idrofluworokarburi (ĠU 2019, L 112, p. 11).
(
3
)	Skont l-Artikolu 291(2) TFUE, “[m]eta jkun hemm bżonn ta’ kondizzjonijiet uniformi għall-implimentazzjoni ta’ l-atti ta’ l-Unjoni legalment vinkolanti, dawk l-atti għandhom jagħtu setgħat ta’ implimentazzjoni lill-Kummmissjoni [...]”.
(
4
)	Il-punt 1 tal-Anness VI tar-Regolament Nru 517/2014.
(
5
)	Artikolu 18(1) tar-Regolament Nru 517/2014.